钦定古今图书集成/明伦汇编/官常典/第733卷 > 泰不华 抱琴 李辅德 赤盏 张君璧
## 钦定古今图书集成/明伦汇编/官常典/第733卷 > 泰不华 抱琴 李辅德 赤盏 张君璧

按《元史》本传：“泰不华，字兼善，伯牙吾台氏。初名达普
化，文宗赐以今名。世居白野山。父塔不台，入直宿卫，
历仕台州录事判官，遂居于台。家贫，好读书，能记问，
集贤待制周仁荣养而教之。年十七，江浙乡试第一。
明年，对策大廷，赐进士及第，授集贤修撰，转秘书监
著作郎，拜江南行台监察御史。时御史大夫脱欢怙”
势贪暴，泰不华劾罢之。文宗建奎章学士院，擢为典
签，拜中台监察御史。顺帝即位，加文宗后、太皇太后
之号，大臣燕铁木儿、伯颜皆列地封王。泰不华率同
列上章，言婶母不宜加徽称，相臣不当受王土。太后
怒，欲杀言者。泰不华语众曰：“此事自我发之，甘受诛
戮，决不敢累诸公也。”已而太后怒解曰：“风宪有臣如
此，岂不能守祖宗之法乎？”赐金币二，以旌其直。出佥
河南廉访司事，俄移淮西。继迁江南行御史台经历，
辞不赴。转江浙行省左右司郎中。浙西大水害稼，会
泰不华入朝，力言于中书，免其租。擢秘书监，改礼部
侍郎。至正元年，除绍兴路总管。革吏弊，除没官牛租，
令民自实田以均赋役，行乡饮酒礼，教民兴让，越俗
大化。召入史馆，与修辽、宋、金三史。书成，授秘书卿，升
礼部尚书，兼会同馆事。黄河决，奉诏以珪玉白马致
祭河神。竣事，上言：“淮安以东河入海处，宜仿宋置撩
清夫，用辊江龙铁扫撼荡沙泥，随潮入海。”朝廷从其
言。会用夫屯田，其事中废。八年，台州黄岩民方国珍
为蔡乱头王伏之仇逼，遂入海为乱，劫掠漕运粮，执
海道千户德流于实。事闻，诏江浙参政朵儿只班总
舟师捕之，追至福州五虎门，国珍知事危，焚舟将遁，
官军自相惊溃，朵儿只班遂被执。国珍迫其上招降
之状，朝廷从之。国珍兄弟皆授之以官，国珍不肯赴，
势益暴横。九年诏泰不华察实以闻。既得其状，遂上
招捕之策，不听。寻除江东廉访使，改翰林院侍读学
士、知制诰同修国史，已而出为都水庸田使。十年十
二月，国珍复入海，烧掠沿海州郡。十一年二月，诏孛
罗帖木儿为江浙行省左丞，总兵至庆元。以泰不华
谂知贼情状，迁浙东道宣慰使都元帅，分兵于温州，
使夹攻之。未几，国珍寇温，泰不华纵火筏焚之，一夕
遁去。既而孛罗帖木儿密与泰不华约，以六月乙未
合兵进讨。孛罗帖木儿乃以壬辰先期至大闾洋，国
珍夜率劲卒，纵火鼓噪，官军不战皆溃，赴水死者过
半。孛罗帖木儿被执，反为国珍饰辞上闻。泰不华闻
之痛愤，辍食数日。朝廷弗之知，复遣大司农达识帖
木迩等至黄岩招之，国珍兄弟皆登岸罗拜，退止民
间小楼。是夕，中秋月明，泰不华欲命壮士袭杀之。达
识帖木迩适夜过泰不华，密以事白之。达识帖木迩
曰：“我受诏招降耳，公欲擅命邪？”事乃止。檄泰不华亲
至海滨，散其徒众，拘其海舟兵器，国珍兄弟复授官
有差。既而迁泰不华台州路达鲁花赤。十二年，朝廷
征徐州，命江浙省臣募舟师守大江。国珍怀疑，复入
海以叛。泰不华自分以死报国，发兵扼黄岩之澄江，
而遣义士王大用抵国珍示约信，使之来归。国珍益
疑，拘大用不遣，以小舸二百突海门，入州港，犯马鞍
诸山。泰不华语众曰：“吾以书生登显要，诚虑负所学。
今守海隅，贼甫招徕，又复为变。君辈助我击之，其克
则汝众功也，不克则我尽死以报国耳。”众皆踊跃愿
行。时国珍戚党陈仲达往来计议，陈其可降状。泰不
华率部众张受降旗，乘潮而前，船触沙不能行。垂与
国珍遇，呼仲达申前议。仲达目动气索，泰不华觉其
心异，手斩之。即前搏贼船，射死五人，贼跃入船，复斫
死二人。贼举槊来刺，辄斫折之。贼群至，欲抱持过国
珍船，泰不华瞋目叱之脱，起夺贼刀，又杀二人，贼攒
槊刺之，中颈死，犹植立不仆，投其尸海中，年四十九，
时十二年三月庚子也。僮名抱琴，及临海尉李辅德、
千户赤盏、义士张君璧皆死之。泰不华既没，除江浙
行省参知政事，行台州路达鲁花赤。事，不及闻。命已
后三年，追赠荣禄大夫、江浙行省平章政事、柱国，封
魏国公，谥忠介，立庙台州，赐额崇节。泰不华尚气节，
不随俗浮沈。太平为台臣劾去相位，泰不华独饯送
都门外。太平曰：“公且止，勿以我累公。”泰不华曰：“士为
知己死，宁畏祸耶！”后虽为时相摈斥，人莫不韪之。善
篆隶，温润遒劲。尝重类《复古编》十卷，考正讹字，于经
史多有据云。